محمود صدیقی

محمود صدیقی (پیدائش: 1944ء - وفات: 4 اگست، 2000ء) پاکستان سے تعلق رکھنے والے ٹیلی وژن کے نامور اداکار تھے۔

حالات زندگی 
محمود صدیقی 1944ء کو پاکستان میں سکھر کے نزدیک ایک چھوٹے سے قصبے میں پیدا ہوئے۔ ان کے والد انہیں عالم دین بنانا چاہتے تھے لیکن وہ سیاست کی جانب مائل تھے۔ انہوں نے اپنی سیاسی زندگی کا آغاز سندھ پیپلز اسٹوڈنٹس فیڈریشن سے کیا۔ اس سلسلہ میں انہوں نے قید و بند کی صعوبت بھی برداشت کی۔ انہوں نے قانون کی تعلیم حاصل کی اور شیخ ایاز کے جونیئر کے طور پر وکالت کے میدان میں قدم رکھا تھا۔ انہوں نے کچھ وقت ریڈیو پاکستان میں اناؤنسمنٹ بھی کی اور کچھ عرصہ کے لیے روزنامہ ہلال پاکستان میں بھی کام کیا۔ 1973ء میں محمود صدیقی نے پاکستان ٹیلی وژن کے سندھی ڈراما بدمعاش سے اپنی ٹیلی وژن کیریئر کا آغاز کیا اور زینت، گلن وار چھوکری، تلاش اور رانی جی کہانی میں کام کرکے مقبولیت حاصل کی۔ رانی جی کہانی کو بعد میں دیواریں کے نام سے اردو میں بھی پیش کیا گیا جس کے بعدمحمود صدیقی نے ملک گیر شہرت حاصل کرلی۔ بعد ازاں اردو ڈراما سیریل جنگل، قربتوں کی تلاش، دنیا دیوانی اور کارواں نے ان کی شہرت کو مزید استحکام بخشا۔ کارواں میں انہوں نے بہترین اداکار  کا پی ٹی وی ایوارڈ بھی حاصل کیا۔

محمود صدیقی نے پرائیویٹ سیکٹر کے لیے نہلے پہ دہلا کے نام سے ایک سیریل بھی بنائی تھی جسے ایک پرائیویٹ ٹی وی چینل نے تین مرتبہ نشر کیا مگر محمود صدیقی کو اس سیریل کے بدلے میں طے شدہ رقم کا صرف دس فیصد حصہ ادا کیا۔ محمود صدیقی نے یہ سیریل قرض لے کر بنایا تھا چنانچہ وہ ان مالی مشکلات سے بے حد دل برداشتہ ہوئے اور اسی غم میں وفات پاگئے۔

اعزازات 
 بہترین اداکار - پاکستان ٹیلی وژن

وفات 
محمود صدیقی 4 اگست، 2000ء کو کراچی، پاکستان میں وفات پا گئے اور وہ کراچی میں ڈالمیا کے نزدیک واقع قبرستان میں سپرد خاک ہوئے۔

حوالہ جات 

1944ء کی پیدائشیں
2000ء کی وفیات
پاکستانی مرد ٹیلی ویژن اداکار
پاکستانی مسلم شخصیات
سندھی شخصیات
کراچی کی شخصیات
کراچی کے اداکار